|  |  |
| --- | --- |
| METSAOSAKONDPEAMETSAÜLEMKÄSKKIRI | |
|  | (digitaalallkirja kuupäev) nr 1-5.1/162 |



**Metsatee kasutusse andmine**

**(Undva - Suuriku tee)**

Saaremaa Vallavalitsus edastas 04.10.2023 soovi Riigimetsa Majandamise Keskuse valduses Kihelkonna metskond 556 kinnisasjal (kinnistu registriosa nr 3507650, katastritunnus 30101:001:0772) asuva Undva – Suuriku tee (3010217) avalikuks otstarbeks kasutusse andmise lepingu sõlmimiseks. Saare maakonnas Saaremaa vallas Undva külas asuva Kihelkonna metskond 556 kinnisasja valitsejaks on Kliimaministeerium ja volitatud asutuseks Riigimetsa Majandamise Keskus.

Riigivaraseaduse (edaspidi *RVS*) § 17 lõike 1 punkti 3 kohaselt võib anda riigivara kasutamiseks otsustuskorras avalikku enampakkumist või valikpakkumist korraldamata.

RVS § 18 lõike 1 kohaselt antakse riigivara kasutamiseks teisele isikule vähemalt turupõhise kasutustasu eest. RVS § 18 lõikest 2 tulenevalt võib riigivara kasutamiseks anda turupõhisest kasutustasust madalama tasu eest või tasuta, kui vara on vajalik kohaliku omavalitsuse üksusele tema seadusest tulenevate ülesannete täitmiseks. Kohaliku omavalitsuse korralduse seaduse § 6 lõike 1 kohaselt on omavalitsusüksuse ülesanne korraldada valla teede ehitamist ja korrashoidu. Lähtuvalt eeltoodust on põhjendatud kinnisasja tasuta kasutusse andmine Saaremaa valla kasuks.

RVS § 20 lõike 1 kohaselt võib riigivara kasutamiseks anda tähtajaliselt või tähtajatult. RVS § 20 lõikest 2 tulenevalt peab riigivara valitseja riigivara kasutamiseks andmisel jätma endale õiguse lõpetada leping erakorraliselt olukorras, kus kasutuseks antud riigivara on vajalik riigivõimu teostamiseks või muul avalikul eesmärgil. Antud juhul ei ole avalikult kasutatava tee püsimise aega kinnisasjal kasutusse andmise hetkel võimalik määratleda, mistõttu ei ole põhjendatud anda riigivara kasutamiseks tähtajaliselt. Samas peab riik koormatava kinnisasja omanikuna jätma endale eelnimetatud sättes nimetatud lepingu lõpetamise õiguse juhtudeks, kui vara osutub vajalikuks riigivõimu teostamiseks või muul avalikul eesmärgil. Seega on põhjendatud tee kasutamiseks andmine tähtaega määramata, jättes riigile õiguse lepingut igal ajal lõpetada, kui ilmneb mõni eelnimetatud seaduses märgitud põhjustest.

Kuivõrd tegemist on avalikes huvides vajaliku teega, siis on põhjendatud kinnisasja kasutusse andmine Saaremaa vallale tasuta ja tähtajatult.

# Tulenevalt eeltoodust ja lähtudes ehitusseadustiku § 93 lõikest 2, riigivaraseaduse § 2 lg 4, § 14 lõikest 2, § 17 lõike 1 punktist 3, § 18 lõigetest 1 ja 5 ning lõike 2 punktist 1, § 19 lõigetest 1 ja 5, § 20 lõigetest 1 ja 2, § 21 lõike 1 punktidest 1, 3, 4, 5, 8, § 23 lõikest 1, § 26 lõigetest 1, 3 ja 4, § 63 lõikest 1, kohaliku omavalitsuse korralduse seaduse § 6 lõikest 1 ja kooskõlas maakatastriseaduse § 19¹ lõikega 2 ning 2 ning kliimaministri 03.07.2023 määrusega nr 36 „Keskkonnaministri määruste muutmine seoses Keskkonnaministeeriumi ümberkorraldamisega Kliimaministeeriumiks“ muudetud 28.04.2010 määrusest nr 14 "Kliimaministeeriumi valitsemisel oleva kinnisvara kasutamiseks andmise ja võõrandamise kord“, keskkonnaministri 11.05.2021 käskkirjast nr 1-2/21/234, RMK juhatuse 18.01.2022 otsuse nr 1-32/1 „RMK kinnisasjade kasutusse andmise juhend“ punktist 12.1, RMK juhatuse 20.04.2021 otsuse nr 1-32/34 „Volituste andmine vara kasutusse andmise otsustamiseks“ punktist 1.4 ning esitatud taotlusest

1. Anda *Saaremaa valla* (edaspidi nimetatud *kasutaja*, vallavalitsuse registrikood 77000306, aadress Tallinna 10, Kuressaare linn, 93819, Saare maakond)) kasutusse käesolevas käskkirjas ja tee avalikuks otstarbeks kasutusse andmise lepingus sätestatud tingimustel ja ulatuses Saare maakonnas Saaremaa vallas Undva külas asuval Kihelkonna metskond 556 kinnisasjal (kinnistu registriosa nr 3507650, katastritunnus 30101:001:0772, riigi kinnisvararegistri kood KV62646, pindala 11,11 ha, maatulundusmaa)

*Undva - Suuriku tee*, kasutusala pikkusega 101 m ning selle asukoht on näidatud käesoleva käskkirja lisaks oleval asendiplaanil.

1. Kasutusse andmise eesmärgiks on punktis 1. nimetatud kinnisasjade kasutamine kasutusala ulatuses *sõidutee,* edaspidi nimetatud *tee,* avalikuks kasutamiseks ning vallal on õigus ja kohustus kõikide tööde teostamiseks, mis on seotud avalikult kasutatava tee ehitamise, majandamise, remontimise, korrashoiu ja hooldamisega.
2. Punktis 1. nimetatud kinnisasi antakse kasutusse järgmistel tingimustel:

3.1. tee kasutamine on vaba kõikidele kasutajatele ja transpordiliikidele ööpäevaringselt;

3.2. käesoleval juhul avalikes huvides kasutatava tee korral riik tasu ei määra;

3.3. maamaksu tasumise kohustuse tekkimisel on riigil õigus nõuda kasutajalt maamaksu tasumist proportsionaalselt kasutusala ulatusega;

3.4. kasutajal on kohustus:

3.4.1. tagada avalikult kasutatava tee hooldus ja korrashoid ning kanda kõik sellega seotud kulud, arvestada kinnisasjal kehtivate kitsendustega;

3.4.2. võimaldada RMK-le piiranguteta tee kasutamine metsamajanduslikeks tegevusteks (s.h metsamaterjali ladustamiseks tee kaitsevööndis, metsamaterjali laadimistöödeks, raietöödeks jmt);

3.4.3. likvideerida tee korrashoiunõuete mittetäitmise ja tee avaliku kasutamise tingimuste rikkumisega liiklejate poolt tekitatud kahju;

3.4.4. arvata välja teealune maa maksustava maa hulgast;

3.4.5. taotleda RMK eelnevat kirjalikku nõusolekut tee ümberehitus- ja teehoiuvälisteks töödeks, valgustusseadmete või teabe- ja reklaamivahendite paigaldamiseks;

1. Saaremaa metsaülemal sõlmida DHS-is vormide sarjas asuva vormi kohane metsatee avalikuks kasutusse andmise leping.

(allkirjastatud digitaalselt)

Andres Sepp

Peametsaülem

Jaotuskava: Jaan Prants, Ülo Lindjärv, Malle Viiburg